amanoisuno/poet huggingface dataset:
呈郫人李簽判 周麟之
錦江煙水春茫茫，錦城遊宴歌舞狂。酒酣緩轡踏花去，尚說當年先侍郎。後來游宦家因徙，子孫不復歸桑梓。世居淮海二百年，路隔關山七千里。兵戈南下風塵昏，衣冠渡江黄屋奔。淮鄉幾作邊戍地，叢桂舊第無一存。我從避亂梅花塢，釣月眠雲拉巢許。爾來又卜南郭居，自笑飄萍無定所。見君襟韵真謫仙，從來遊戲壺中天。眷言我祖舊同閈，邂逅笑語心豁然。平生行李遍方外，南逾五嶺入蒼翠。脫靴未屈力士手，探囊已壓髯奴背。爲歎干戈何日休，浮家泛宅江海遊。丹砂鍊就葛洪鼎，茶竈行隨魯望舟。天涯一見傾蓋舊，青城猿鶴知存否。會當叱馭過邛郲，相從却飲郫筒酒。
呈伯父元仲二首  其一 周麟之
我伯氣吐虹，貫日干文光。胸中有和璞，發揮見文章。筆追羲獻風，句壓曹劉牆。平生太古心，孰得窺行藏。人間富貴味，掩口不一嘗。方朔饑欲死，次公醒而狂。方寸不受折，養此百鍊剛。江湖五十年，飄飄曳征裳。晚歲一區宅，欲並幽林塘。浙東山水窟，選勝方徜徉。蘭溪得佳致，行築鍾山堂。自顧世路險，機穽寧易防。俛首吾不能，高卧庸何傷。貧賤苟自得，麫糗皆膏粱。願言守此志，鵬鷃聊相忘。
呈伯父元仲二首  其二 周麟之
干戈十年餘，荏苒百憂至。誰憐齒未壯，遽失綵衣戲。捫心天不聞，空下千斛淚。藐然一星孤，未忍隨以逝。雨濕新松楸，塵生舊鞶帨。奈此愁絕何，況復形夢寐。蕭蕭風樹悲，此恨豈有既。念昔齠齓中，從公識奇字。一從江淮別，歲月不復記。公尋武夷春，我友頤山桂。此來忽相見，再拜只流涕。忽忽悅情話，恍若已隔世。先人有遺經，夙夜焉敢墜。餘生倘未殞，肯負平日志。但恨不及親，臨風一歔欷。
寄伯父元舉 周麟之
我家百笏門，族望甲鄉國。堂堂六世祖，名在碧落籍。人曰吾故侯，善政光古昔。後裔聯簪纓，北原蔭榆柏。里居百餘年，世出二千石。當時叢桂中，鳴珂動城陌。變故忽相仍，流蕩兵火厄。一經焚劫餘，故里半荆棘。奔騰豺虎羣，逃避天地窄。十年湖山游，幸不死鋒鏑。朝穿雲麓青，夜釣月溪白。間關度陽九，闔室僅安適。遽嬰風樹悲，呼天淚橫臆。坡陁東龍岡，悵望隔窀穸。故鄉渺歸期，異縣悲久客。北轅吾未能，遼絕江海隔。思我伯父賢，一別幾更歷。寇至獨不去，巍坐空四壁。高標揖夷齊，九死出焚溺。居爲一鄉望，後學所矜式。泮水修復初，儒盟首開席。我獨隨風蓬，孤陋阻規益。明年秋鴻飛，槐花動行色。庶遂升堂拜，情話輸悃愊。詩成喜不寐，興逐飛天翼。
答宋子閑 周麟之
冀北百馬一駃騠，沅江之鼈九肋稀。海邑千室士半之，異材傑出今其誰。有客有客氣吐霓，行年五十縫掖衣。青鞋白帽鬢未摧，筆下妙絕黄絹碑。句中參徹後山詩，邂逅一見秋雲披。立談展盡胸中奇，如刮眼膜如起痿。便許握手論交期，看君有藴未一施。杜門却掃甘幽棲，草樹薿薿含奇姿。兩堂對啟白板扉，我時剝啄叩扊扅。君出迎笑喜見眉，晴窗坐隠花影移。茗椀未盡爐香遲，手弄麈尾風颸颸。主人得意客忘歸，嗟予懵學安所師。矧復少也逢百罹，尚頼先德流餘滋。遺編爛爛星斗垂，墨猶未乾吾忍窺。梅花一詠偶弗遺，君能鑒賞了不疑。惜哉不與君同時，生前未免俗子嗤。身後有此名流知，嗚呼吾意其何悲。
上王吏部 周麟之
人物南州望，風流一代英。夙傳天上譽，早夢月中名。車載三千牘，鵬飛九萬程。向來辭泮水，端合上仙瀛。接武虞廷邃，含香漢殿清。漸看丹極近，首冠列星明。準擬陪三接，周旋位六卿。鑑分金背重，橐並紫荷輕。未見恩綸出，那知謗篋盈。去朝雲路杳，歸侍綵衣榮。地借徽之竹，樓吹子晉笙。赤心何所負，白眼不須驚。自顧銜恩厚，親逢較藝精。妍媸歸藻鑑，高下見文衡。夢絕懷蛟異，詞非吐鳳成。賦能窺小小，經漫說鏗鏗。誤玷春官籍，終慙月旦評。搶榆幾類鷃，出谷僅同鶑。志慕青錢士，名參玉筍生。別深秋鶴怨，歸問海鷗盟。未作河西尉，聊爲江上行。夜沈灘月釣，曉壓隴雲耕。歲暮人初返，天寒雨未晴。久稽從杖履，且復卧柴荆。後見含深恧，微吟寫至情。佇聽宣室召，鳳閣繼家聲。
見張運使郎中  其一 周麟之
風度顒顒白首郎，清朝趨奏久含香。東南德望龍津闊，甲乙科名雁序長。使節不辭驪駕遠，卿家重見㦸門光。願公早入承明去，一試囊中活國方。
見張運使郎中  其二 周麟之
野鶴摩雲萬里心，一枝聊復寄高林。愁邊舉目江山異，客裏登樓歲月深。長鋏誓爲知己用，短檠空伴讀書吟。龍門不拒通家子，應許來聽正始音。
送王時亨舍人帥蜀詩二首  其一 周麟之
煌煌大筆照坤維，忽見文星下紫微。萬里江山渾改觀，九重紳笏更爭輝。占松不假刀形夢，換馬端期鵠趁飛。試問郫筒故鄉酒，路人應唱踏花歸。
送王時亨舍人帥蜀詩二首  其二 周麟之
一從雁塔綴英游，又見功名得志秋。丹闕萬人窺榜眼，碧幢千騎擁遨頭。錦城日暖惸鰥舞，玉壘煙深鎧仗收。它日中和聞善政，一琴寧復久淹留。
和陳大監 周麟之
君不見漢業已定猶勒兵，白登坐困師無名。席門先生計無誤，黠虜不得窺平城。論功自合班人傑，蓋世拔山威盡折。漫誇勳業是韓彭，我出六奇秦項滅。後來漢道如衰周，德尊一代陳太丘。二方相繼厲名節，不顧羔雁真善謀。雪霜貿貿年芳改，凜凜松筠見風采。豺狼當路狐狸號，獨有孤鴻橫四海。至今逸韵傳清商，雲和之瑟絃高張。耳孫磊落天下士，大才有出皆其長。胸中萬卷饒丘壑，鮮取遺音叩寂寞。一朝解組又彈冠，出處無心付天樂。我輩等是風月人，昔也同閈今爲鄰。不妨對語味如蠟，擾擾萬事從橫陳。
再次韵爲謝 周麟之
公詩律嚴如用兵，江淮草木先知名。少當千人掃文陣，晚策百勝攻愁城。詩壇老將天下傑，筆倒三江流萬折。時將妙句吐長虹，李杜文章光不滅。由來事業師伊周，詎止博識窮九丘。星列丹墀藹華望，月昇金掌陳嘉謀。脫冠歸來雙鬢改，任爾功名爭好采。揮絃月下奏高山，擊楫波間哦小海。方今祝網仁如商，聖賢相逢治具張。鶴書旁午詔多士，不以椳闑遺寸長。如公豈得栖林壑，焉問曉猿驚索寞。歲晚方諧魏闕心，官閒不減商山樂。湖上春來花惱人，我不憂貧依富鄰。朋友膠漆古來事，願言握臂追雷陳。
趙見獨示所業并詩次韵謝之 周麟之
沅江九肋稀，端問學不學。向來屠沽輩，過眼褐寬博。如公負奇才，尚隔雲津躍。昔吾先隠君，早識麟一角。聯翩錦囊句，紆餘仍卓犖。千載埋玉悲，孤芳竟誰擢。別來二十年，歷歷記前作。賤子更百罹，素業守彌恪。餘輝忽振耀，如獲西山藥。清夢到鈞天，求音叩寂寞。中宵對蓮炬，何以稱光渥。辱君瓊瑶篇，重愧鼠呼璞。大軸闚洪源，洶湧千澗落。一洗胸中塵，豁若春雲廓。
以珠子香建茶寄皖公山馬先生 周麟之
筠谷珠璣北苑春，寸誠千里託靈芬。爲投白鹿岩前客，何日容分半席雲。
送台道人 周麟之
我祖來從錦江曲，尚憶郫筒醉春淥。輕衫拂石踏花歸，近傍青城結茅屋。子孫散作淮海居，奕葉英風凜相續。不惟叢桂競傳芳，時有高人更超俗。或隨羽化附青蛇，或避詔徵稱赤局。我生本是林泉人，失脚塵中困羈束。每逢蜀士話維桑，便欲携筇訪前躅。道人家世出巴西，萬里江山見眉目。笑施砭石起膏肓，坐察形神窮倚伏。我席爲門君荷旃，相見忘情謝榮辱。幽香小鼎暮烟橫，濁酒一盃春蟻綠。此身多病經百罹，只合紉蘭與餐菊。休論燕頷覓封侯，莫說鳶肩騰火速。我有風懷就問君，何時一飽顔公粥。今日君行跨奔鹿，欲下鵝洲穿柳谷。他年願結白雲期，與君同看金峰鵠。
送僧大通還山一首 周麟之
三年虎卧白雲關，誰念窮猿失故山。野客已拚花自落，道人今與鶴俱還。厖眉皓首雙松老，白㲲青絲一室閒。何日得追塵外趣，聽君擊鉢翠微間。
戲呈珉禪師 周麟之
我來何幸識支郎，百丈峰頭寶月光。質薄自憐非燕頷，途窮誰信是龜腸。漸看鬢底千絲白，敢說眉間一點黄。坐見錦溪秋水闊，不知何日理歸艎。
終風行 周麟之
北風駕寒萬竅號，聲如八月江上濤。又疑大鵬上青霄，南溟水擊摶扶摇。昆陽陣敗虎豹嘷，撼城飛瓦千兵逃。焚輪夜起狂終朝，直憂卷屋掀重茅。我居門巷如荒郊，衾無繢罽裘無羔，苦寒獵獵吹縕袍。笑引藤樽漱濁醪，不妨高卧醉陶陶。夢騎天馬騰長飈，睥睨玉臺閶闔高。風聲詩興兩鬭豪，醉中一掃白雲謠。
望秦川歌  其一 周麟之
明皇幸蜀，一日登高山望秦川，謂高力士曰：“吾聽張九齡言，不至此。”馬上吹笛爲曲，號《謫仙怨》，今亡焉。因爲八章，以申其念舊之意。
望秦川歌  其二 周麟之
長安回首戰塵中，馬背行吹一笛風。寄恨翻成謫仙怨，始知深負曲江公。
望秦川歌  其三 周麟之
錦囊留得玉環香，不見佳人空斷腸。北望秦川烟草滿，尚疑飛燕舞昭陽。
望秦川歌  其四 周麟之
向來花萼弄春輝，曾把寧王玉笛吹。樂事已隨風燭過，如今橫笛不勝悲。
望秦川歌  其五 周麟之
蜀山春動錦江流，水綠山青總是愁。愁絕不堪山上望，無人解與月宮遊。
望秦川歌  其六 周麟之
雨聲鳴棧不堪聽，盡日穿雲上杳冥。羯鼓催花渾不記，曲中空唱雨霖鈴。
望秦川歌  其七 周麟之
漁陽千幟掃空來，滿目妖氛鬭不開。爲問玉京何日復，傷心黄屋幾時回。
望秦川歌  其八 周麟之
煙霞縹緲認驪山，遠想樓臺紫翠間。尚欲神遊太真院，不知身過鬼門關。
望秦川歌  其九 周麟之
阿瞞按舞長生殿，妃子洗粧端正樓。此去恰如巫峽夢，相望千里事悠悠。
秋懷三首  其一 周麟之
雨沐秋容浄，雲橫天宇高。溪流走城塹，木葉下亭臯。興引淵明酒，寒侵范叔袍。清愁不能已，高枕誦離騷。
秋懷三首  其二 周麟之
燕去簾帷靜，蛩鳴機杼忙。淒風萬籟息，夜月一奩光。自喜襟懷豁，寧爲景物傷。幽窗有佳致，坐挹桂花香。
秋懷三首  其三 周麟之
江遠蒓鱸晚，逕荒松菊寒。近知秋信好，更覺旅懷寬。遠杵風催急，橫琴夜向闌。飄零莫惆悵，吾道久艱難。
觀梅 周麟之
春來物物未關情，只與寒梅有舊盟。芳信已催詩興動，幽香還釀客懷清。月摹瘦影橫窗淡，雨浴疏花照水明。却憶去年花下飲，共持盃酒泛飛英。
和元革叔無悶齋 周麟之
家在濤江欲盡頭，結茅寧爲樂休休。達人自得一經趣，游子空懷千歲憂。坐對聖賢唯酒適，身憑形影以詩酬。公今非遯元無悶，要把韋編續聖丘。
初除西掖士華兄以詩賀喜次韵爲謝 周麟之
向來歸卧白雲邊，忽拜君王詔墨鮮。誰借羽翰超弱水，又隨簪橐過甘泉。酒同今夕兄酬弟，詩比當年聖得賢。潤色正須燕許手，小儒那有筆如椽。
西園堂榭落成種植畢工偶成口號十首呈參政張公  其一 周麟之
遯叟高眠石磴雲，鴟夷長泛五湖春。爭如晝錦延華萼，同作商山四老人。
西園堂榭落成種植畢工偶成口號十首呈參政張公  其二 周麟之
華堂迥出複城高，更買鄰園徹古壕。要展渭川千畝竹，賸栽錦里百根桃。
西園堂榭落成種植畢工偶成口號十首呈參政張公  其三 周麟之
鈎簾待燕春風裏，把酒酬花夜月前。更啟西窗納清景，煙光如畫擁斜川。
西園堂榭落成種植畢工偶成口號十首呈參政張公  其四 周麟之
城外青林可當山，橫雲翠靄鬰孱顔。虛堂一枕林泉夢，如在煙霞縹緲間。
西園堂榭落成種植畢工偶成口號十首呈參政張公  其五 周麟之
林花倒影落清池，池面春波泛綠漪。更築小橋亭上去，便成家世授書圯。
西園堂榭落成種植畢工偶成口號十首呈參政張公  其六 周麟之
小谿深樹鹿呦呦，野鶴無聲蕙帳幽。風月滿亭供笑語，依然不減醉翁游。
西園堂榭落成種植畢工偶成口號十首呈參政張公  其七 周麟之
草木青歸二月天，川原明媚發春妍。臨流忽見寒梅影，皎若凌波洛浦仙。
西園堂榭落成種植畢工偶成口號十首呈參政張公  其八 周麟之
花梢日上雨痕乾，冉冉香風破嫩寒。眼底便知紅紫近，山茶先放鶴頭丹。
西園堂榭落成種植畢工偶成口號十首呈參政張公  其九 周麟之
幽叢灌木便成林，準擬炎天百步陰。應許春禽樂餘蔭，鷦鷯穩寄一枝深。
西園堂榭落成種植畢工偶成口號十首呈參政張公  其一○ 周麟之
水流映带清漳宅，野望遲迴半月臺。只恐宮鶑阻陪賞，日邊便有鶴書來。
與蘇州守十詩以兵衛森畫戟燕寢凝清香爲韵  其一 周麟之
吳山濯濯烟鬟青，湖水練練光遶城。城中主人目如電，爽氣坐納山水清。千門鳴絃夜月靜，四野垂穎秋雲平。試占古語詠侯德，一賢可當百萬兵。
與蘇州守十詩以兵衛森畫戟燕寢凝清香爲韵  其二 周麟之
蘇臺屹立層霄裏，環望水雲三百里。十年草綠春城荒，麋鹿肆游歌舞地。公來一顧風物新，華屋下蟠烟靄翠。正須滿意事登臨，早晚中臺拜英衛。
與蘇州守十詩以兵衛森畫戟燕寢凝清香爲韵  其三 周麟之
館娃宮院秋沈沈，採香芳逕花委金。吳王舊事久寂寞，此地猶懷千古心。黄堂高興動罇俎，三百畫橋絲管音。吳儂但識宴會樂，那知遶屋棠陰森。
與蘇州守十詩以兵衛森畫戟燕寢凝清香爲韵  其四 周麟之
城西連柂楓橋夜，城東接舳閶門下。細聽來往棹謳聲，一一歌呼頌仁化。爾知德政並龔黄，我慕風流到王謝。會當臨景賦新詩，寫得吳中有聲畫。
與蘇州守十詩以兵衛森畫戟燕寢凝清香爲韵  其五 周麟之
洞庭雨斷兼天碧，松江月明波動色。剪橘霜包照座黄，鱠鱸雪縷堆盤白。秋到湖山最佳處，此景付公天不惜。英名自是龍驤家，更待高閎立幡戟。
與蘇州守十詩以兵衛森畫戟燕寢凝清香爲韵  其六 周麟之
相門舊列名臣傳，挺挺遺風眼中見。遠覽初褰賈父帷，仁風已滿袁宏扇。坐看詔璽天邊來，袖章入對金鑾殿。好追樂事醉昇平，日奉宸游玉津宴。
與蘇州守十詩以兵衛森畫戟燕寢凝清香爲韵  其七 周麟之
一方靜治民安枕，天子英明用人審。慈厚薰然布帛溫，威明皎若冰霜凜。斡旋妙手經畫餘，貫朽如山粟填廩。禁闥還容汲直歸，淮南定報姦謀寢。
與蘇州守十詩以兵衛森畫戟燕寢凝清香爲韵  其八 周麟之
六飛南駐開陪京，朝廷恃此爲金城。元侯卧護股肱郡，去天尺五日月明。誰憐游子歲一過，欲往不得如流萍。今日西風要留客，好山橫道煙光凝。
與蘇州守十詩以兵衛森畫戟燕寢凝清香爲韵  其九 周麟之
青衫飄泊江海生，十年篷底載我行。每逢勝地一長望，江山舉目難爲情。登樓幾作仲宣賦，在野猶带倪寬經。邇來困甚幾執熱，願焉一濯秋風清。
與蘇州守十詩以兵衛森畫戟燕寢凝清香爲韵  其一○ 周麟之
蓋公論治齊相堂，穆生酌醴元王觴。古人好士乃如此，名重千載尊而光。我公風度冠今昔，龍門冠蓋春雲翔。微才詎敢充旨味，藥籠庶容芝桂香。
辛酉大雪戲成十詩以千山鳥飛絕萬逕人蹤滅爲韵  其一 周麟之
北風夜捲地，凍雲曉黏天。黄竹歌未終，飛霰集我前。森羅崑山璧，零亂淮夷蠙。縛賊懸瓠城，安得兵三千。
辛酉大雪戲成十詩以千山鳥飛絕萬逕人蹤滅爲韵  其二 周麟之
跨馿遊灞橋，策馬阻藍關。詩人自清苦，逐客何當還。我獨擁敝繭，高卧環堵間。黄精已無苗，斸雪思舊山。
辛酉大雪戲成十詩以千山鳥飛絕萬逕人蹤滅爲韵  其三 周麟之
松桂亦華顛，瓦石背玉表。造物不作難，夜半月出皎。書窗互照映，甕牖驚易曉。舉頭忽彌望，萬里絕飛鳥。
辛酉大雪戲成十詩以千山鳥飛絕萬逕人蹤滅爲韵  其四 周麟之
複帳蕤香篝，綺席羅妓圍。焉知蓽門子，清哦袖鶉衣。臘白三日寒，遽使晝掩扉。愁思已如許，共作風絮飛。
辛酉大雪戲成十詩以千山鳥飛絕萬逕人蹤滅爲韵  其五 周麟之
舊聞沙漠寒，磧鹵一丈雪。誰憐牧羝人，白首持漢節。朝廷北顧憂，歲晚不忍說。寄言上林雁，何事音信絕。
辛酉大雪戲成十詩以千山鳥飛絕萬逕人蹤滅爲韵  其六 周麟之
堆盤水精鹽，翻匙雲子飯。年年六出花，不必以瑞獻。浪言平地尺，貧亦非所願。愁無儋石儲，安敢擲百萬。
辛酉大雪戲成十詩以千山鳥飛絕萬逕人蹤滅爲韵  其七 周麟之
林梢宿鴉翻，未覺烟樹暝。瀟瀟打窗聲，慣向雲屋聽。冰結積已深，風收舞初定。凌晨出門喜，折屐印樵逕。
辛酉大雪戲成十詩以千山鳥飛絕萬逕人蹤滅爲韵  其八 周麟之
吾無千金裘，爲博麴米春。牀頭臘甕熟，漉以淵明巾。飲少輒至醉，醉眼迷天垠。衝寒望南巷，不見披氅人。
辛酉大雪戲成十詩以千山鳥飛絕萬逕人蹤滅爲韵  其九 周麟之
千騎射獵軍，一簑垂釣翁。寒江與曠野，得意應無窮。顧我俱未暇，緩步聊倚筇。惜此連璐白，涴以雞犬蹤。
辛酉大雪戲成十詩以千山鳥飛絕萬逕人蹤滅爲韵  其一○ 周麟之
佛衣珠唾飛，撼樹縞裙裂。巡簷索梅笑，敧枕聽竹折。念此積雪寒，憂世心愈切。夜分耿不寐，風燈半明滅。
自南山歸口占上王閣老  其一 周麟之
湖上清遊樂有餘，玉山未倒不須扶。後堂深處無人到，尚許鴟夷託後車。
自南山歸口占上王閣老  其二 周麟之
日高風軟不生塵，十月湖山暖似春。綠綺抱來人不至，幾時容我喚真真。
參政大資毗陵張公輓詩十首  其一 周麟之
淝上英遊遠，江南慶系長。二卿雙戟貴，七葉一門光。早負鵬天闊，先分桂籍香。中興誰第一，勳烈在旂常。
參政大資毗陵張公輓詩十首  其二 周麟之
德望三朝老，才華一代宗。偉名高附鳳，餘事富雕龍。異刻驚黄玉，仙遊問赤松。忽騎箕尾去，雲路杳無蹤。
參政大資毗陵張公輓詩十首  其三 周麟之
一馬龍驤後，中朝草創初。秉樞登政路，扈蹕擁宸裾。像入雲臺畫，名標玉府書。太平資舊德，不及駕安車。
參政大資毗陵張公輓詩十首  其四 周麟之
出入紆宸眷，龍光溢帝閽。賜書奎畫爛，分劑寶奩存。尚擬陪三接，俄悲築九原。遺忠當厚報，豈但輟瓜恩。
參政大資毗陵張公輓詩十首  其五 周麟之
自領一麾出，旋更五鎮雄。政追棲鳳迹，民戢带牛風。鑑水恩波外，西山爽氣中。棠陰隨處是，繞屋自蘢葱。
參政大資毗陵張公輓詩十首  其六 周麟之
晚歲游真館，分符蒞別京。九關留管鑰，千騎按屯營。天上金甌覆，江邊玉節明。傷心遊宴地，悵望北山橫。
參政大資毗陵張公輓詩十首  其七 周麟之
四老延清會，連年樂故鄉。譽騰花萼集，光動德星堂。今獨三荆茂，居然一鑑亡。慶流知有在，蘭玉藹遺芳。
參政大資毗陵張公輓詩十首  其八 周麟之
綠野裴公趣，東山謝傅心。林泉幽夢斷，花柳舊谿深。瀹茗風生腋，飛觴月滿襟。向來親几杖，猶想聽高吟。
參政大資毗陵張公輓詩十首  其九 周麟之
久玷平津館，叨陪北海尊。軒騰期遠到，刻苦記前言。穉榻恩難報，韋經業自存。孤蹤初筮仕，此志與誰論。
參政大資毗陵張公輓詩十首  其一○ 周麟之
憶昔春官試，唯公季子俱。別來成永訣，返哭慟諸孤。忍預吹簫列，空懷解劍趨。新阡閟長夜，雪涕墮平蕪。
致政大夫胡公輓詩五首  其一 周麟之
赫奕三公胄，高華百笏門。義風傾里社，名德老丘園。不起東山卧，空餘北海尊。已隨飛劍逝，猶記刻舟痕。
致政大夫胡公輓詩五首  其二 周麟之
西帥乘遲日，趨庭正妙年。飛書騰白羽，曳綵汎紅蓮。晚伏追風驥，長嗟墮水鳶。卷舒安義命，何恨及重泉。
致政大夫胡公輓詩五首  其三 周麟之
燕寢追遺事，沈痾歎積年。未扶鳩杖起，已報鹿車懸。顯服登三品，榮名謝九遷。英姿寧復見，歸伴玉臺仙。
致政大夫胡公輓詩五首  其四 周麟之
碧落承先訓，青冥屈壯圖。珠懸三樹秀，鑑舞一鸞孤。逝水嗟何及，佳城讖不誣。江山蟠秀氣，此地卜青烏。
致政大夫胡公輓詩五首  其五 周麟之
末緒慚非偶，孤蹤託契深。委禽申舊好，奉屨負初心。已矣升堂拜，潸焉雪涕吟。四郊烟樹慘，引紼墮哀音。
夫人孫氏輓詩 周麟之
嬪風合冠女圖中，禮法能兼郝與鍾。自許夫知黄鵠志，曾看女拜紫鸞封。高堂把酒同婣睦，燕坐繙經樂始終。千載管彤書盛事，只今門有壻如龍。
胡夫人輓詩  其一 周麟之
閫範三從正，家聲兩大餘。義高黄鵠操，恩疊紫鸞書。澗沼登蘋藻，園林映板輿。忽乘飛鳳去，應傍素臺居。
胡夫人輓詩  其二 周麟之
晚歲根塵凈，端由志節隆。斂身遵七誡，彈指悟三空。此日傷朝露，何人賦凱風。我方司汗簡，盍載女師中。
胡夫人輓詩  其三 周麟之
舊倚韓康伯，高堂坐累茵。曩先歸厚夜，今又失靈椿。族黨千車會，階庭五鼎陳。季能當大事，無負玉堂人。
表兄知府郎中張公輓詩三首  其一 周麟之
自昔三珠樹，如兄最早成。握蘭霑賸馥，搴桂阻高程。健筆三江瀉，英標一鶚橫。崦嵫驚電謝，坐失劍崢嶸。
表兄知府郎中張公輓詩三首  其二 周麟之
淼淼沅江路，猶遲皂蓋臨。但疑三甲起，那識二毛侵。北海樽罍在，南園草木深。水亭風月夜，八詠想遺音。
表兄知府郎中張公輓詩三首  其三 周麟之
自是吾宗出，金蘭臭味同。彯纓聯北闕，抱槧踵南宮。去國郵書密，還鄉巷轍通。詎知生死隔，回首一彈中。
楊國夫人趙氏輓章 周麟之
猗蘭奕葉神明胄，四德宜家綽有餘。盛事可稽彤筆史，當年曾夢紫函書。子登虎榜朝輝弁，夫握龍韜拱殿廬。長樂宮中稱萬壽，猶思翟茀擁軿車。
破虜凱歌六首  其一 周麟之
夜半江風金鼓聲，拔營初起石頭城。虜情不料諸軍渡，一戰淮西唾手平。
破虜凱歌六首  其二 周麟之
莫怕南來生女真，皂旛罽馬漫如雲。黄頭碧眼驚相語，切勿前逢八字軍。
破虜凱歌六首  其三 周麟之
山川千里戰塵清，不負當初齧指盟。從此胡兒敢欺我，江淮草木已知名。
破虜凱歌六首  其四 周麟之
將軍羽扇自臨戎，帳下健兒爭立功。鐵馬莫來淮上牧，漢家旗纛半天紅。
破虜凱歌六首  其五 周麟之
江花閒隊曉霏開，爭看官軍打賊回。十萬羌胡今已破，不煩天子六飛來。
破虜凱歌六首  其六 周麟之
捷書日日到甘泉，使者聯翩出勞旋。將士歡呼拜君賜，鵰銜寶带鵠袍鮮。
中原民謠 燕京小 周麟之
燕京小，鉅防絡野長蛇繞。展闢城池數倍寬，帝居占盡民居少。通天百尋殿十重，金爵觚棱在半空。萬戶千門歌舞窄，不知九市人聲寂。時時日曀盲風來，殺氣冥濛胡舞塞。舊來寢處穹廬中，今乃燕坐阿房宮。猶嫌北方地寒苦，又欲南嚮觀華風。汴都我宋興王宅，二百年來立宗祏。一朝飛瓦下雲端，盡毀前模變新飾。故老慟哭壯士讙，吾寧忍死不忍觀。只恐金碧塗未乾，死胡濺血川原丹。羣兒拍手歌相和，此地寧容犬羊涴。旄頭夜落五雲開，還與吾皇泰微坐。
中原民謠 迎送亭 周麟之
迎送亭，亭邊柳色何青青。樹頭風和鵲聲喜，朱甍碧瓦煙光凝。路人矯首城南北，牓字新題照阡陌。金牌天使走馬來，蕃官出門餞迎客。車頭老人扶軛行，自言身是宋遺氓。斯亭豈爲迎送設，殆欲迎宋非虛名。南人側耳驚相顧，此語端能卜天數。說與征夫且緩驅，往來怕見征塵污。莫折亭前百年柳，曾經宋德栽培久。只期南望翠華歸，再拜馬前稱萬壽。
中原民謠 金瀾酒 周麟之
金瀾酒，皓月委波光入酒。冰壺避暑壓瓊艘，火炕敵寒揮玉斗。追歡長是秉燭遊，日高未放傳盃手。生平飲血狐兔場，釀糜爲酒氈爲裳。猶存故事設茶食，金剛大鐲胡麻香。五辛盈柈雁粉黑，豈解玉食羅雲漿。南使來時北風冽，冰山峨峨千里雪。休嗟虜酒不醉人，別有班觴下層闕。或言此酒名金瀾，金數欲盡天意闌。醉魂未醒醆未覆，會看骨肉爭相殘。一雙寶榼雲龍翥，明日辭朝倒壺去。旨留餘瀝酹亡胡，帝鄉自有薔薇露。
中原民謠 歸德府 周麟之
歸德府，四野坡池抱重阻。閼伯之墟舊宋州，心爲大火占星土。昔我藝祖龍潛初，授鉞此地開炎圖。錄裳拜野休運啟，王氣鬰鬰雲扶輿。真人當天朝萬宇，北望帝城天尺五。舟車輻輳川塗交，盡說南京比三輔。中興天子膺赤符，又臨此地登鸞車。版圖一失故地隔，坐使神州淪虜區。金杏園邊春色早，連阡粟麥濉河道。景物依然似昔時，只恨居民戴胡情。民言我宋瀦仁深，况此舊名歸德軍。於今府號襲前躅，不日中原當自復。金人無德亡無時，大德日隆天下歸。
中原民謠 過沃州 周麟之
過沃州，停車聽我遺民謳。茲爲名邦古趙地，皇家得姓基鴻休。自胡雜居民在鼎，民心不改千年并。一日天開神火流，祥光塞空吐金景。胡人驚呼上畔知，曰此異兆誰當之。天其有意福趙氏，於斯效瑞騰炎輝。是歲更名州作沃，自謂火炎瑞可撲。不知字讖愈分明，天水灼然真吉卜。君看石橋十尺橫，上有蹋跡青騾行。當年勝概壓天下，豈忍歲久蒙氈腥。我有簞壺辦漿饋，未審王師何日至。此身終作沃州民，趙氏帝王千萬祀。
中原民謠 造海船 周麟之
造海船，海旁樸斲雷殷山。大船闢艦容萬斛，小船飛鶻何翩翩。傳聞潞縣燕京北，木柹翻空浪頭白。近年升作北通州，謂是背吭宜控扼。坐令斬木千山童，民間十室八九空。老者駕車輦輸去，壯者腰斧從鳩工。自期鼓檝滄溟隘，他時取道膠西寨。檣願相風風北來，飛航信宿趨吳會。誰爲此計狂且愚，南北土性天淵殊。北人鞍馬是長技，南人濤瀨如坦塗。果爾疑非萬全策，驅民忍作魚龍食。任渠轉海入江來，自有周郎當赤壁。
中原民謠 渡浮橋 周麟之
渡浮橋，黄流噴薄翻雲濤。駢頭巨艦寸金縴，翼以巨木維虹腰。戍河老兵三太息，顧語行人淚霑臆。去年造橋民力殫，今年過橋車轂擊。只愁屢壞費修營，追呼無時困征役。前月南朝天使來，欲令踐此誇雄哉。無何層冰蔽流下，三十六洪中夜摧。當時白馬津頭渡，不下氈車上船去。今朝緩轡揚鞭回，笑踏長鯨指歸路。但願河伯常安流，斯橋不斷千古浮。他年過師枕席上，孰憂王旅行無舟。適見黎陽山下驛，驛垣破處龜趺出。豐碑大字天成橋，猶是宣和時相筆。
中原民謠 金臺硯 周麟之
金臺硯，舊日老張聞㝢縣。金華仙伯一品題，名高萬石羅文傳。南轅回次白溝河，搴裳欲渡塵沒靴。向此畫見限華裔，今乃接畛皆夷歌。忽見御莊雲蓊鬰，千章喬木參天碧。始知佳氣似舂陵，更喜眼前多舊物。伴行蕃使言侏離，髯奴鐻耳乃有知。叩轅斂袂出雙璧，不待馹人來致辭。自言所獻非荆璞，僅比澄泥與銅雀。雅稱揮毫白玉堂，夜掃黄麻追灝噩。人皆謂彼勤且誠，盍探露團分寶馨。歸家請辦千斛墨，異時擬勒燕山銘。
中原民謠 任契丹 周麟之
任契丹，太行爲家千疊山。此山阻絕天下脊，中有義旅蛟蛇蟠。任君本是良家子，身長七尺風姿偉。心懷忠義欲擒胡，誓與羣豪揭竿起。時從數騎出郊坰，所向萬人皆披靡。不驅丁口不攫金，只取餱糧事儲偫。道遮天使奪牌歸，佩牌夜易人不知。往來燕趙數百里，徒手不假寸鐵持。夜半相逢沃州北，問知南使寧相阨。倡言我輩抱雄圖，郎主打圍曾狙擊。時來左袒奮臂呼，十萬兒郎一朝得。勸君努力雪國讎，爲我斬取單于頭。功成好爵皆君有，金印垂腰大如斗。
中原民謠 雨木冰 周麟之
雨木冰，貫珠絡玉千葩明。橫鞭一拂條葉動，寶釵墮地聲鏗鍧。昨日登車天地墨，怪雨盲風起東北。俄然散雹亂飛霙，流淖滿途深沒膝。前車折軸不得行，後車脫輻泥翻軛。曉來廓氛天宇清，萬象奪目何晶瑩。凜如介士執矛戟，四野列陣霜雪凝。汴河堤上民驚詫，問是何祥木冰稼。平生有眼未曾看，舊說惟聞達官怕。車中囁嚅齊魯生，嘗學五傳窺遺經。因言前哲論災異，占曰庶人皆執兵。只應北地干戈起，草木如人刃相倚。莫憂胡兒飲泗水，盡道明年佛貍死。
破虜凱歌二十四首  其一 周麟之
可笑狂胡到死狂，欲投馬箠渡長江。始知人語符天意，東向南朝作鬼降。
破虜凱歌二十四首  其二 周麟之
采石江頭萬鼓鼙，祭天臺上手揮旗。坐驅朔馬爲魚鼈，笑殺江南踏浪兒。
破虜凱歌二十四首  其三 周麟之
雲航飛下北通州，弭檝膠西一戰收。千七百艘同日盡，始知飛將有奇謀。
破虜凱歌二十四首  其四 周麟之
一從犬吠瞰西山，便報車輪不得還。自詭長驅如破竹，不知先衄劍門關。
破虜凱歌二十四首  其五 周麟之
虜餓曾無一月糧，煮弦燒箭莫充腸。南來本恃清河粟，不意偏師夜絕綱。
破虜凱歌二十四首  其六 周麟之
胡人不識九車船，笑理輕舠狎大川。莫道老胡曾得濟，猶傳折箭誓青天。
破虜凱歌二十四首  其七 周麟之
淝河席捲苻堅陣，赤壁灰飛孟德舟。二虜猶能脫身去，汝來斷送郅支頭。
破虜凱歌二十四首  其八 周麟之
自古御行用衆難，况圖深入冒多艱。五百萬人存者幾，淮南白骨委如山。
破虜凱歌二十四首  其九 周麟之
燕山臺殿壓阿房，又欲移巢占大梁。起就漢宮三十六，固知無德祇爲殃。
破虜凱歌二十四首  其一○ 周麟之
七寶爲牀坐殿衙，金猊雙立噴飛霞。自緣積惡難安享，不得全軀作帝羓。
破虜凱歌二十四首  其一一 周麟之
只憑信誓畫山河，二十餘年兩國和。解道渝盟甘踣國，若爲輕信馬韓哥。
破虜凱歌二十四首  其一二 周麟之
自聞三策日垂涎，急趁西風一舉鞭。狼子不知天數盡，據鞍猶說馬兒年。
破虜凱歌二十四首  其一三 周麟之
黧面長鬚桀黠兒，一生渾事殺人嬉。莫將遺像欺羣目，曾向貞元殿裏窺。
破虜凱歌二十四首  其一四 周麟之
何事圖形到九墀，豈容鬼質近神奎。君王欲作諸戎戒，不惜雲章手自題。
破虜凱歌二十四首  其一五 周麟之
也學賦詩橫槊公，浪拋狂語倡羣凶。由來立馬元無地，空指吳山第一峰。
破虜凱歌二十四首  其一六 周麟之
每率羣胡共打圍，防姦惟許屬鞬隨。一朝醉卧隋堤曲，衆箭攢胸死不知。
破虜凱歌二十四首  其一七 周麟之
向來燒飯起中都，已覺胡星墮玉除。罪惡貫盈天不赦，區區猶欲禱醫閭。
破虜凱歌二十四首  其一八 周麟之
曾爲兵卜溷神聽，不信名山事火攻。今日汝魂遊岱去，不知何面向靈宮。
破虜凱歌二十四首  其一九 周麟之
似聞虜帳啟行初，盡擁青氈入故都。便好乘機收赤縣，長纓更縛北單于。
破虜凱歌二十四首  其二○ 周麟之
昨從北邙山下過，旋移狼纛駐雞籠。此身已是鄰尸冢，又欲飛投鼎鑊中。
破虜凱歌二十四首  其二一 周麟之
勝負端從曲直分，我軍屢捷氣凌雲。坐聽笳鼓傳新曲，不怕蕃家鐵塔軍。
破虜凱歌二十四首  其二二 周麟之
中興天子漢宣光，自有深仁合彼蒼。天遣百靈爭助順，神兵遍野拂雲長。
破虜凱歌二十四首  其二三 周麟之
此日君王自撫師，列營爭望翠華旗。不失一矢戎酋斃，又勝澶淵却敵時。
破虜凱歌二十四首  其二四 周麟之
江上春風鳳蓋旋，鬰葱佳氣靄中天。從今四海歸圖籍，金殿垂衣億萬年。
景靈宮樂章 皇帝還位乾安之曲 周麟之
帝臨閟庭，逆釐上靈。神保安坐，肅若有承。嘉觴既申，德聞惟馨。靈光留俞，祚我億齡。
景靈宮樂章 尚書徹饌吉安之曲 周麟之
普淖既薦，苾芬孔時。神嗜而顧，有來宴娛。饗矣將徹，載欽載祗。展詩以侑，益臻厥熙。
景靈宮樂章 皇帝降殿乾安之曲 周麟之
我秩元祀，上推鴻源。展事有侐，祲威肅然。升墄既降，秉心益虔。荷天之休，于千萬年。
景靈宮樂章 皇帝還大次乾安之曲 周麟之
帝將于郊，昭事上祀。爰茲畢觴，復即于次。飈斿載旋，容旌沓騎。維皇嘉承，錫祚昌熾。
太廟樂章 皇帝盥洗乾安之曲 周麟之
維皇齋精，鬷假于廟。觀盥之初，惟以潔告。衎承祖宗，恤祀昭孝。誠心有孚，介福斯報。
太廟樂章 皇帝還位乾安之曲 周麟之
於穆清廟，明禋是躬。卿士駿奔，助我肅雝。灌鬯已事，精誠交通。却立以思，僾然其恭。
太廟樂章 奉俎豐安之曲 周麟之
有碩其牲，登于大房。肅展以饗，庶幾迪嘗。匪腯是告，我民其康。保艾爾後，垂休無疆。
太廟樂章 皇帝再盥洗乾安之曲 周麟之
盥至于再，潔誠俞孚。帝用祗薦，靈咸嘉虞。騰歌臚驩，會于軒朱。觀厥顒若，受福之符。
天申節集英殿大宴樂語口號 周麟之
曉開閶闔黼帷張，五色凝雲捧玉皇。風入舜絃聲蕩漾，日浮堯莢景舒長。猗蘭殿上霞飛棟，華萼樓前露滿囊。共指南山申善頌，太平天子萬年觴。
春貼子詞 皇太后閣六首 其一 周麟之
北極璿杓轉，東朝繡戶開。吾皇宴長樂，親捧萬年杯。
春貼子詞 皇太后閣六首 其二 周麟之
遶殿猗蘭紫，浮觴壽柏青。瑶池演春算，倍受八千齡。
春貼子詞 皇太后閣六首 其三 周麟之
曉箭催蓮漏，君王問寢時。光風浮玉琯，瑞靄映雲旗。
春貼子詞 皇太后閣六首 其四 周麟之
笑看宮額試梅粧，樓角千絲御柳黄。盡道九重春色早，太平天子是東皇。
春貼子詞 皇太后閣六首 其五 周麟之
日照蟠桃萬點丹，花前仙佩響珊珊。他年採實供金母，會見飛瓊捧玉盤。
春貼子詞 皇太后閣六首 其六 周麟之
不用神丹嚥蘂瓊，年登八十自身輕。試臨玉案繙金籙，更覺春來眼倍明。
春貼子詞 皇帝閣六首 其一 周麟之
木鐸揚寬詔，雲翹舞化風。垂衣金殿裏，聖德與天通。
春貼子詞 皇帝閣六首 其二 周麟之
紅日升暘谷，青輝應嶰筩。萬方陶美化，渾在泰和中。
春貼子詞 皇帝閣六首 其三 周麟之
翠水冰融盡，雕櫳日上遲。東風報花信，先拂萬年枝。
春貼子詞 皇帝閣六首 其四 周麟之
已過人日迎春馭，直待階蓂十葉開。應是九門燈夕近，東皇欲駕六鼇來。
春貼子詞 皇帝閣六首 其五 周麟之
鳳蓋龍車玉作輪，北臨紫畤謁三神。已將福酒添眉壽，更祝椒觴一萬春。
春貼子詞 皇帝閣六首 其六 周麟之
聖主清心仍寡欲，惟於筆硯未忘懷。彤廷仗下春朝散，獨擁圖書坐損齋。
春貼子詞 皇后閣五首 其一 周麟之
沼荇微生綠，宮梅暗度香。五雲凝紫禁，一氣轉青陽。
春貼子詞 皇后閣五首 其二 周麟之
露沐千門柳，風縈九畹蘭。會聽鶑出谷，行傍采桑壇。
春貼子詞 皇后閣五首 其三 周麟之
勝裏金葩喜占新，紅酥細字點宜春。內庭也作人間戲，自是時康樂事頻。
春貼子詞 皇后閣五首 其四 周麟之
銀鈎慣學君王帖，寶軫頻聽淑女琴。更與六宮循節儉，釵頭不綴辟寒金。
春貼子詞 皇后閣五首 其五 周麟之
椒塗日暖燕差池，又見瑶箱受福時。欲使後宮歌德化，試將彤管作春詞。
端午貼子詞 皇太后閣六首 其一 周麟之
臯月乘天數，慈闈奉母儀。靈芝三萬歲，樂府有新詞。
端午貼子詞 皇太后閣六首 其二 周麟之
柳映金鋪麗，菰黏玉俎香。六宮隨鳳輦，來獻九霞觴。
端午貼子詞 皇太后閣六首 其三 周麟之
覆戶雙人艾，浮樽九節蒲。更聞天子孝，瑞箑扇堯厨。
端午貼子詞 皇太后閣六首 其四 周麟之
凉生浴殿藹蘭芳，玉宇深沈晝漏長。試誦瓊章開蘂笈，御爐風裊辟邪香。
端午貼子詞 皇太后閣六首 其五 周麟之
慈歡不爲植萱叢，聖子晨昏孝養隆。況是九重當夏凊，偏于扇枕得清風。
端午貼子詞 皇太后閣六首 其六 周麟之
方開八袠慶修齡，又捧榴盃拜紫庭。一歲一添長命縷，擬將萬縷獻慈寧。
端午貼子詞 皇帝閣六首 其一 周麟之
赤伏題皇運，朱明敞帝宸。休符知有相，此月是天申。
端午貼子詞 皇帝閣六首 其二 周麟之
祝網湯仁布，垂裳舜德敷。五兵渾不用，安事赤靈符。
端午貼子詞 皇帝閣六首 其三 周麟之
日永三星正，風薰萬宇凉。要知垂艾意，期與庶民康。
端午貼子詞 皇帝閣六首 其四 周麟之
槐綠乍迷青羽蓋，櫻紅已薦赤瑛盤。太平節物年年好，又見浮菖與浴蘭。
端午貼子詞 皇帝閣六首 其五 周麟之
西湖雨歇鑑奩開，江面銀濤一線來。自有雲山供四座，聖君元不事池臺。
端午貼子詞 皇帝閣六首 其六 周麟之
碧琳宮殿晝翻書，時見龍鸞落寶跗。一念清非能却暑，不須更展北風圖。
端午貼子詞 皇后閣五首 其一 周麟之
瑞靄浮龍鑑，凉颸拂燕釵。瑶鍾獻冰醴，暑殿雪盈懷。
端午貼子詞 皇后閣五首 其二 周麟之
繞臂長生縷，無非柘館絲。還因袗絺綌，深念葛覃詩。
端午貼子詞 皇后閣五首 其三 周麟之
甘霔令年應禱祈，屏除葷茹與君齊。化行自是恩波遠，何止春郊雨一犁。
端午貼子詞 皇后閣五首 其四 周麟之
不貪鬭草事詩書，漫採香芸辟蠹魚。永日揮毫自忘暑，滴殘宮硯玉蟾蜍。
端午貼子詞 皇后閣五首 其五 周麟之
剪就冰綃月影團，不須多羨女乘鸞。君王瑶札親題處，一樣蟾花點點丹。
句  其一 周麟之
月摹瘦影橫窗淡，雨沐疏花照水明。
句  其二 周麟之
醉倒不辭花面笑，詩成親傍竹身題。
題鄭氏籯金堂 汪應辰
子雲抱遺經，寂寞饑欲死。誰家千金郎，車馬塞閭里。如何今世人，持此欲勝彼。要知聖賢心，不爲取青紫。冷暖自所知，吾言聊爾爾。
題法海院龍溪亭 汪應辰
微茫雲兩角，屈曲路一綫。未容快先睹，已歎行百轉。流溪何從來，神物昔嘗玩。輿梁儼堅牢，亭宇復明絢。豈惟濟病涉，更可供息宴。信哉善知識，作此巧方便。茂樾兩交蓋，清風四揮扇。祇恐境中人，却有桑下戀。臺山不須問，此去直如箭。何妨酌靈水，一洗眼花眩。舉頭未及眸，已知梵王殿。
和遊南巖 汪應辰
南峰不藏善，逢人說南巖。南巖亦何好，造化秘此緘。烟雲印全提，松竹色半酣。去郭十里贏，守戒僧二三。乞身滿一日，幽事亦可探。行客問征途，居者索轡銜。蕭條野店烟，夐靜彌勒龕。念非塵外侶，不分禪味甘。受傭作閒人，自縛亦何慙。于時日在房，山色染蔚藍。一徑盤鬰青，羣峰列空嵌。冷泉計涓滴，瀹鼎消塵凡。端如常德靜，可警疾步貪。聯鑣出雲門，回首憐烟嵐。公其吐妙語，勝事須指南。
借舍人呂丈送大雅東還詩韵奉呈 汪應辰
典刑寄老成，師友須淵源。今代紫薇公，身退道益尊。言行無表襮，卓然中所存。雲雨自翻覆，誰能動毫分。洗垢既無垢，尚或求瘢痕。嗟我與徐子，昔也掃公門。相期膏吾車，從公畢斯文。
暮春 汪應辰
閉門聽風雨，不知門外春。茲辰聊散步，霽色如相親。日月不吾與，花柳隨時新。悠悠竟何事，悚然懷故人。
家叔沚次暮春韵呈知止祕校 汪應辰
一日復一日，山間已暮春。人事有怵迫，景物無疏親。誰知一雨後，滿目皆懷新。風光欠管領，付與得閒人。
再用前韵 汪應辰
駕言寫我憂，一覽無邊春。先生方閉戶，不可得而親。寧逐兒女戲，要觀物化新。不見舞雩下，冠者五六人。
復次數語呈知止 汪應辰
斯道有張弛，如天有冬春。雍容貴可久，促迫終難親。槁枿久乃腐，流水汲逾新。雖云不窺圃，乘馬復何人。
尤美軒 汪應辰
巉然絕壑臨招提，仰視疑欲干晴霓。林巒獻狀還左右，烟雲變相隨高低。少日登高不憚遠，喘汗赬顔如夏畦。却憑軒檻認行處，一覽不待窮攀躋。愛山願作此軒客，饑火驅出仍東西。青衫烏帽犯塵土，夢想春綠浮鳧鷖。歸尋舟刻劍已往，扁榜僅能存舊題。道人知我若有失，更附山房拂栱梯。方欣勝觀還昔時，忽訝妙語來磻溪。茫茫六合有安宅，恍悟十年行路迷。甘與山僧爲逆旅，自使婦姑相勃谿。暗明通壅悉還汝，無所還者吾其棲。但慙屋上復加屋，空費囊中金褭蹄。
送刪定聞人丈歸嘉禾 汪應辰
漫作中都士，柴門每自扃。遺經究終始，奇字講聲形。前輩今無幾，微言世莫聽。扁舟轉河曲，已見故山青。
題表上人卷舒軒 汪應辰
高軒聊自娛，俯仰稱幽居。世道有興廢，人心隨卷舒。圓機應有此，膠柱合何如。愧匪許詢輩，時來問滿虛。
陶山書院 汪應辰
陶山讀書處，景物自天成。幽澗菁莪盛，高岡彩鳳鳴。雨餘山色秀，雲浄月華明。靜聽寒泉響，潺潺洙泗聲。
輓侍讀龍圖學士周公 汪應辰
四海聲名久，中朝德齒優。金華方入侍，琳館遽歸休。全福人皆仰，孤風世莫留。老成零落盡，不獨爲吾州。
輓參政王公 汪應辰
轍迹環吳蜀，艱難嘆委頻。秉鈞纔數月，去國竟終身。文武才猷遠，經綸事業新。襄陽耆舊傳，寧復有斯人。
輓學士張公 汪應辰
俎豆平生事，逢時却論兵。幄中多妙畫，閫外即長城。曾未登三府，何言夢兩楹。空餘行樂處，畫像儼如生。
輓詹事陳公 汪應辰
給諫皆言責，論思本從臣。獨公真舉職，臨事肯謀身。再起名尤重，全歸跡已陳。空嗟古遺直，無復見斯人。
輓呂舍人二首  其一 汪應辰
連蹇成遺老，纔聞直禁林。是非終不屈，進退了無心。萬事邯鄲夢，千秋正始音。心知公不朽，霣涕自難禁。
輓呂舍人二首  其二 汪應辰
接物初無間，微言獨得聞。相期深造道，不爲細論文。自有高山仰，誰知半路分。新阡疑可望，目斷只愁雲。
輓宣撫吳郡王二首  其一 汪應辰
節義家傳久，艱難始見忠。一心惟徇國，百戰竟平戎。環列周廬肅，官儀道路同。細看麟閣上，誰得似初終。
輓宣撫吳郡王二首  其二 汪應辰
太傅元功首，汾陽異姓王。恩榮兼二美，聲跡遠相望。名載風雲會，神遊水月鄉。維師空贈典，無復見鷹揚。
雪中梅花 汪應辰
風弄蘆簾掩復開，閉門一室此徘徊。故人難望扁舟至，遠信誰憑驛使回。窗外不知飛霰集，坐中只覺暗香來。新詩亟報春消息，不待天邊看斗魁。
與談命鄭柯山 汪應辰
柯山落魄一仙翁，二十八宿羅胸中。學術該通明若鑑，襟期豁達氣如虹。醺醺痛飲一樓月，落落高談千古風。一本流年無惜示，貯之他日驗窮通。
陳經略生朝四首  其一 汪應辰
喜詠高秋此日生，門閭佳氣想充盈。堂堂體貌千鈞重，凜凜精神一座傾。暫使遠民瞻玉帳，要知聖主有金城。兜牟却作貂蟬去，五筦難淹宋廣平。
陳經略生朝四首  其二 汪應辰
媯姓從來莫與京，傳家初不爲金籯。只今八桂蒼蒼處，倍覺中台兩兩明。南徼不聞刁斗擊，北轅行見衮衣迎。定知天錫公難老，端與邦家立太平。
陳經略生朝四首  其三 汪應辰
俛視人寰但一漚，應緣來作聖時遊。英風蓋世桂林伯，相業傳家戶牖侯。號召即看持玉節，姓名已久覆金甌。他時欲記中書考，簡策應須汗馬牛。
陳經略生朝四首  其四 汪應辰
欲知今歲好生朝，召節翩翩下九霄。便入三槐新位次，空餘八桂舊歌謠。機神照物宜前列，質幹參天合後凋。他日凌烟圖畫處，方瞳炯炯映金貂。
送陳經略二首  其一 汪應辰
英姿卓犖衆長兼，暫假威名鎮嶠南。忽報郵音馳尺一，即看躔次近魁三。照人風采誰居右，致主功名在立談。遠俗豈知如許事，只言無計駐征驂。
送陳經略二首  其二 汪應辰
清明公正復慈祥，觸眼平生見未嘗。自幸來依驃騎幕，如何又趣舍人裝。雲霄去路日千里，萍梗微蹤天一方。獨有此心無遠近，歲寒猶欲試冰霜。
分韵送胡丈歸建安 汪應辰
先生高卧武夷巔，一旦趨朝豈偶然。報國自期如皦日，歸田曾不待來年。懷鉛共嘆楊雄老，鞭馬今輸祖逖先。冊府風流久寥落，送行始復有詩篇。
偶見文子失舉後詩次韵以廣其志 汪應辰
落落開談四座驚，已應俊氣壓諸生。高山意遠難知己，白雪詞高絕和聲。此道要須齊得喪，古人初不爲功名。芬芳各自隨時耳，何用臨風嗅决明。
鹿鳴宴席上詩二首奉送解元諸先輩  其一 汪應辰
從來人物數成都，果見英髦入薦書。齊魯風流方演迤，淵雲文采自紆餘。姓名即上飛龍榜，鄉里爭迎駟馬車。聖世取才三尺在，但慚無地更吹噓。
鹿鳴宴席上詩二首奉送解元諸先輩  其二 汪應辰
嘉賓式燕正炎曦，風自南來爲解圍。細聽吹笙仍鼓瑟，即看結綬却登畿。清朝不用齎刀布，晝日偏宜著錦衣。太守自憐推不去，棧羊釃酒待還歸。
宜春漫述 汪應辰
本是扶犁客，隨緣漫作官。故山應念我，薇蕨已闌干。
歸雲堂 汪應辰
浮雲本無心，人心逐雲去。更作歸雲堂，雲歸竟何處。
送沖公謁六祖道場 汪應辰
直指嶺頭路，寧論幾日回。尋春有消息，寄我一枝梅。
宜春士愿樸而虛蒙珥筆之名每欲爲邦人一洗之偶筆工傅氏求詩作此 汪應辰
只今頭上半儒冠，誰肯公庭弄舌端。試問毛錐將底用，奪標他日萬人看。
與酒家沈生 汪應辰
有客堂堂空兩手，無人爲借太阿來。與君上抉浮雲破，放出陽光萬丈開。
送王獻可歸信州 汪應辰
月旦于今合改評，一官謀食百無能。君歸錦里人應問，好箇藍田崔縣丞。
次漢英教授示和尹少稷韵四首  其一 汪應辰
五車拄腹成何事，空受才名二十年。一壑生涯長齟齬，邇來行李已三遷。
次漢英教授示和尹少稷韵四首  其二 汪應辰
淵明心遠自無塵，豈必山涯與水濱。雲氣日佳飛鳥樂，寥寥此意付何人。
次漢英教授示和尹少稷韵四首  其三 汪應辰
疇昔持心欲見賢，肯容閭巷快爭先。豈知咫尺隔千里，空誦白雲長在天。
次漢英教授示和尹少稷韵四首  其四 汪應辰
頖宮夫子日扃門，厭聽兒曹說怨恩。猶念貧交無與樂，時流妙語到荒村。
池荷 汪應辰
香分浄社色專城，冠蓋如雲照乘明。曉露浥妝秋艷曳，凉風吹月夜經營。
琵琶洲 汪應辰
塞外風烟能記否，天涯落日自心知。眼中景物參差是，只欠江州司馬詩。
蕨初生 汪應辰
一拳打破地皮穿，拏住春風不放拳。直待子規啼夜月，放開青掌始朝天。